Úradný vestník L 276 , 12/10/2002 S. 0066 - 0067



Rozhodnutie Komisie z 11. októbra 2002, o ochranných opatreniach vzhľadom na hydinové mäso, výrobky z hydinového mäsa a prípravky z hydinového mäsa určených na ľudskú spotrebu a dovážaných z Brazílie (oznámené pod číslom dokumentu C(2002) 3692) (Text s významom pre EHP) (2002/794/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie (ES) 178/2002 Európskeho parlamentu a Rady z 28. januára 2002, ktoré ustanovuje všeobecné zásady a požiadavky potravinového práva, zakladá Európsky úrad pre bezpečnosť potravín a ustanovuje postupy v záležitostiach bezpečnosti potravín [1], najmä na jeho článok 53 ods. 1, so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do spoločenstva z tretích krajín [2], najmä na jej článok 22 ods. 1, keďže: (1) najmä čo sa týka potravín, článok 53 ods. 1 písm. b) bod iii) nariadenia (ES) 178/2002 ustanovuje prijatie akéhokoľvek vhodného opatrenia, keď je zjavné, že potraviny dovážané z tretej krajiny pravdepodobne predstavujú vážne ohrozenie pre zdravie ľudí, zdravie zvierat alebo pre životné prostredie; (2) v súlade s článkom 22 smernice 97/78/ES musia byť potrebné opatrenia vzhľadom na dovoz určitých výrobkov z tretích krajín prijaté, keď sa objaví alebo vytvorí niečo, čo pravdepodobne prestavuje vážne nebezpečenstvo pre zdravie zvierat alebo ľudí; (3) v hydinovom mäse a v prípravkoch z hydinového mäsa určených na ľudskú spotrebu a dovážaných z Brazílie bola objavená prítomnosť nitrofuránov; (4) Brazília poskytla Komisii patričné záruky, ktoré by sa mali uplatňovať od 10. mája 2002; (5) prítomnosť nitrofuránov bola však objavená aj v zásielkach hydinového mäsa z Brazílie overovaných po 10. máji 2002; (6) keďže prítomnosť týchto látok v potravinách predstavuje potenciálne riziko na zdravie ľudí, zo všetkých zásielok hydinového mäsa, výrobkov z hydiny a prípravkov z hydinového mäsa dovezených z Brazílie sa odoberú vzorky a vyhodnotia sa na preukázanie ich bezpečnosti; (7) nariadenie (ES) 178/2002 zaviedlo rýchly výstražný systém na potraviny, na ktorý je vhodné sa obrátiť vzhľadom na uskutočnenie požiadavky vzájomnej informovanosti ustanovenej v smernici 97/78/ES; (8) toto rozhodnutie bude preskúmané so zreteľom na záruky ponúkané príslušnými orgánmi Brazílie a na základe výsledkov testu vykonaného členskými štátmi; (9) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Toto rozhodnutie sa vzťahuje na hydinové mäso, výrobky z hydinového mäsa a prípravky z hydinového mäsa dovážané z Brazílie. Článok 2 1. Členské štáty podrobia každú zásielku hydinového mäsa, výrobkov z hydinového mäsa a prípravkov z hydinového mäsa dovážaných z Brazílie chemickému testu, použijúc vhodné postupy na odoberanie vzoriek a zisťovacie metódy, na zabezpečenie, aby dané výrobky nepredstavovali riziko na zdravie ľudí. Tento test sa musí vykonať najmä s cieľom odhalenia prítomnosti nitrofuránov a ich produktov látkovej premeny. 2. Členské štáty budú informovať Komisiu o výsledkoch testu uvedeného v odseku 1 s využitím systému rýchleho varovania na potraviny, zavedenom nariadením (ES) 178/2002. Článok 3 Členské štáty nepovolia dovoz výrobkov uvedených v článku 1 na ich územie alebo zásielku do iného členského štátu, ak výsledky kontrol uvedených v článku 2 nie sú priaznivé. Článok 4 Všetky náklady spôsobené uplatňovaním tohto rozhodnutia sa vyúčtujú odosielateľovi zásielky, príjemcovi alebo ich sprostredkovateľovi. Článok 5 Členské štáty zmenia a doplnia opatrenia, ktoré sa vťahujú na dovozy, aby ich zosúladili s týmto rozhodnutím. Bezodkladne o tom informujú Komisiu. Článok 6 Toto rozhodnutie sa prehodnotí na základe záruk poskytnutých príslušnými brazílskymi orgánmi a na základe výsledkov testov uvedených v článku 2. Článok 7 Toto rozhodnutie je adresované členským štátom. V Bruseli 11. októbra 2002 Za Komisiu David Byrne člen Komisie [1] Ú. v. ES L 31, 1.2.2002, s. 1. [2] Ú. v. ES L 24, 30.1.1998, s. 9. --------------------------------------------------